Jong seun verdrink voor familie(Argieffoto: Unsplash) ŉ Agtjarige seun het in ŉ openbare swembad in Turkye verdrink, terwyl sy ouers en ander omstanders dit na bewering nie agtergekom het nie. Volgens die nuuswebblad Mirror, het die seun op 7 Julie saam met sy ouers na ŉ openbare swembad in Manisa gegaan. Hy het glo by ŉ glybaan afgegly en gesukkel om in die swembad sy kop bo die water te hou. Die voorval is op kringtelevisie opgeneem en in die beeldmateriaal kan glo gesien word hoe ander swemmers nie agterkom die seun spartel om sy kop bo die water te hou nie. Daar kan ook gesien word hoe die kind se ouers onbewus van die voorval langs die swembad lê. Sy ouers het egter kort daarna gesien hy is in die moeilikheid en hy is uit die swembad gered. Noodpersoneel het die seun na die Hafsa Sultan Celal Bayar-universiteitshospitaal geneem waar hy ŉ aantal dae in die intensiewesorgeenheid deurgebring het. Sy toestand het egter vinnig verswak en hy is op 12 Julie oorlede. Dit is nog nie bekend of die polisie die saak ondersoek nie.